
    ОБЩИНА ЛЪКИ, ОБЛАСТ ПЛОВДИВ

Град Лъки, п.к.4241, област Пловдив, ул.”Възраждане“№ 18,

Телефони: 03052/22 55, 20 94; факс : 03052/21 68, e-mail: obshtinalaki@abv.bg;

ДО 

ОБЩИНСКИ  СЪВЕТ  

Гр. ЛЪКИ

ДОКЛАДНА ЗАПИСКА
от Марияна Здравкова Паракосова

Председател на Общински съвет Лъки
ОТНОСНО: Вземане на решение за превалутиране на капитала на „Възстановителен център Лъки“ ЕООД от български левове (BGN) в евро (EUR) при спазване на разпоредбите на Закона за въвеждане на еврото в Република България (ЗВЕРБ) и утвърждаване на нов Дружествен (учредителен) акт 
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
„Възстановителен център Лъки“ ЕООД с ЕИК: 000613163, със седалище и адрес на управление: Област Пловдив, община Лъки, гр. Лъки, п.код 4241, ул. „Възраждане“ 30 е търговско дружество с едноличен собственик на капитала Община Лъки. Еднолично дружество с ограничена отговорност „Възстановителен център Лъки“ е собственост на община Лъки, като правата на едноличен собственик на капитала на същото се упражняват от Общински съвет Лъки по реда на Търговския закон, Закона за местното самоуправление и местната администрация и Закона за общинската собственост. Дружеството извършва възстановителни процедури и услуги, лечебна физкултура, спа процедури, солариум, сауна, масаж, зала за фитнес и бодибилдинг, спортна дейност, организиране и провеждане на походи и други спортни дейности, услуги по настаняване, изхранване и др. 

От 01.01.2026г. България официално въведе еврото като официална парична единица, с което стана двадесет и първата държава членка на еврозоната. Официалният фиксиран обменен курс е 1,95583 лева за 1 евро. Дружествата с ограничена отговорност са длъжни в срок до 12 месеца от датата на въвеждане на еврото в Република България да представят за обявяване в търговския регистър заверен от органа, представляващ дружеството, препис от дружествения договор/учредителен акт с отразен превалутирания размер на капитала, както и превалутиран размер на дяловете, с които съдружниците участват в капитала. Представянето за обявяване на преписи от дружествения договор се извършва едновременно с подаване на първото следващо заявление за вписване, заличаване или обявяване в търговския регистър. 
В Държавен вестник, бр. 70 от 20.08.2024 година е обнародван Закон за въвеждане на еврото в Република България. Закона за въвеждане на еврото в Република България урежда принципите, които трябва да се спазват при въвеждането на еврото и извършването на превалутирането от левове в евро. 
Във връзка с пълноправното членство на Република България в Еврозоната и влизането в сила на Закона за въвеждане на еврото в Република България (ЗВЕРБ), всички търговски дружества с държавно или общинско участие са длъжни да приведат учредителните си актове и регистрирания си капитал в съответствие с новата официална валута. 
Настоящата докладна записка цели да осигури пълно нормативно съответствие на общинското дружество с новите законови изисквания, като за целта излагам следните мотиви:
1. Правно основание и нормативно задължение:
Съгласно императивните разпоредби на ЗВЕРБ, превалутирането на капитала на търговските дружества е задължителна процедура, произтичаща от въвеждането на еврото като официална валута. Общинският съвет, в качеството си на орган, упражняващ правата на собственик, следва да вземе решение за отразяване на тази промяна в дружествения договор на дружеството.
2. Спазване на официалния фиксиран курс и математическото закръгляване.
Преизчисляването на капитала и на отделните дялове се извършва при прилагане на официалния фиксиран курс на замяна, съгласно чл. 6 от ЗВЕРБ, а именно 1 евро = 1,955830 лева. При преизчисляването се прилагат правилата за закръгляване до втория десетичен знак, разписани в закона, за да се избегне каквото и да е увреждане на имуществените интереси на Община Лъки и на капитала на дружеството.
3. Актуализация на Учредителния акт на дружеството
Превалутирането на капитала изисква задължителна промяна в текста на Учредителния акт на „Възстановителен център Лъки“ ЕООД. Всички суми, отразяващи размера на капитала и стойността на единичния дял, трябва да бъдат посочени в евро. Одобряването на новия текст на акта е от изключителната компетентност на Общинския съвет (чл. 137, ал. 1, т. 1 във вр. с чл. 147, ал. 2 от Търговския закон).
4. Процедурна готовност и публичност в Търговския регистър
След приемане на решението от Общинския съвет, управителят на „Възстановителен център Лъки“ ЕООД следва да заяви вписването на промените в Търговския регистър и Регистъра на ЮЛНЦ към Агенцията по вписванията. Това ще гарантира правна сигурност пред обслужващите банкови институции, НАП, партньори и контрагенти на центъра.
Към настоящия момент капитала на „Възстановителен център Лъки“ ЕООД е в размер на 109 480 (сто и девет хиляди четиристотин и осемдесет лева) лева, разпределен на 10 948 (десет хиляди деветстотин четиридесет и осем) равни и неделими дяла, с номинална стойност 10 (десет) лева всеки един. 
На основание чл. 33, ал. 1 и ал. 2 от Закона за въвеждане на еврото в Република България (ЗВЕРБ), капиталът на дружеството е автоматично превалутиран, след като е разделен на пълната числова стойност на официалния валутен курс: EUR 1 = BGN 1.955830, в съответствие с изискванията на чл. 31, ал. 4 от ЗВЕРБ, в резултат на което размерът на капитала на Дружеството, закръглен до втория знак след десетичната запетая е: EUR 55 976.24 (петдесет и пет хиляди деветстотин седемдесет и шест евро и двадесет и четири евро цента).
При разделяне на служебно превалутирания капитал (55 976.24 евро) на съществуващия брой дялове (10 948), номиналната стойност на един дял възлиза на 5.112919... евро. Търговският закон изисква номиналната стойност на дяловете да бъде изразена в цели числа или в точни евроцентове, без безкрайни десетични дроби.
За да се избегнат счетоводни усложнения и дробни числа, чл. 32, ал. 5 от ЗВЕРБ позволява на собственика на капитала да измени общия размер на капитала в рамките на допустимо отклонение до ±5% от първоначално превалутираната стойност на капитала. Лимитът от 5% в случая позволява промяна на капитала с до 2 798.81 евро в посока увеличение или намаление. 
Икономически и административно най-целесъобразно е капиталът да бъде увеличен минимално с 23.76 евро (отклонение от едва +0.042%, напълно в рамките на чл. 32, ал. 5 от ЗВЕРБ) до достигане на чистата сума от 56 000 евро – размер на капитала. 
Предвид това, капиталът на „Възстановителен център Лъки“ ЕООД ще стане 56 000 евро, разпределен на 5 600 (пет хиляди и шестстотин) равни и неделими дяла, с номинална стойност 10 (десет) евро всеки един от тях.   
Тази промяна изчиства капитала на дружеството от евроцентове, улеснява бъдещото счетоводно отчитане и не уврежда финансовото състояние на фирмата, тъй като минималната разлика от 23.76 евро ще се покрие за сметка на натрупани резерви или неразпределена печалба на дружеството.
Предвид изложеното по-горе, следва да бъде приет нов Дружествен акт на „Възстановителен център Лъки“, в който да бъдат отразени промяната в капитала на дружеството, както и неговото разпределение в 5 600 (пет хиляди и шестстотин) равни и неделими дяла, с номинална стойност 10 (десет) евро всеки един.
Предвид гореспоменатите обстоятелства, предлагам Общински съвет Лъки да приеме следното
РЕШЕНИЕ:
На основание чл. 21, ал. 1, т. 9, във връзка с ал. 2 от ЗМСМА, в изпълнение на чл. 137, ал. 1, т. 1 и т. 5, във връзка с чл. 147 от ТЗ; чл. 33, ал. 1 и ал. 2, във връзка с чл. 32, ал. 5 от Закона за въвеждане на еврото в Република България (ЗВЕРБ); чл. 21, ал. 1 от Закона за публичните предприятия; чл. 13, ал. 1, т. 1 от Наредбата за реда за учредяване и упражняване правата на общината в търговски дружества с общинско участие в капитала, в изпълнение на чл. 16, ал. 1, т. 1 от Дружествения (учредителен) акт на „Възстановителен център Лъки“ ЕООД, приет с Решение № 148, взето с Протокол № 19 от 13.04.2017г. на Общински съвет - Лъки и предвид фактическите основания в ДЗ с вх. № ...... от ..........08.2026г. от Председателя на Общински съвет-Лъки, 
РЕШИ:

1. Капиталът на Дружеството в размер на BGN 109 480 (сто и девет хиляди четиристотин и осемдесет лева) лева, разпределен на 10 948 (десет хиляди деветстотин четиридесет и осем) равни и неделими дяла, с номинална стойност 10 (десет) лева всеки един от тях, внесен изцяло към момента на регистрацията на Дружеството, на основание: чл. 33, ал. 1 и ал. 2 от Закона за въвеждане на еврото в Република България (ЗВЕРБ) е автоматично превалутиран, след като е разделен на пълната числова стойност на официалния валутен курс: EUR 1 = BGN 1.955830, в съответствие с изискванията на чл. 31, ал. 4 от ЗВЕРБ, в резултат на което размерът на капитала на Дружеството, закръглен до втория знак след десетичната запетая е: EUR 55 976.24 (петдесет и пет хиляди деветстотин седемдесет и шест евро и двадесет и четири евро цента).
2. На основание чл. 32, ал. 5, във връзка с чл. 30 от ЗВЕРБ, увеличава капитала на Дружеството в рамките на допустимото отклонение до ±5% от него до: EUR 56 000 евро (петдесет и шест хиляди евро).

3. Променя броя на дружествените дялове и тяхната номиналната стойност в EUR (евро), както следва:
3.1. Капиталът на Дружеството в размер на EUR 56 000 евро (петдесет и шест хиляди евро) се разпределя в 5 600 (пет хиляди и шестстотин) равни и неделими дяла, всеки един с номинална стойност EUR 10.00 (десет евро).
3.2. След извършената промяна, едноличният собственик на капитала – Община Лъки, притежава 5 600 (пет хиляди и шестстотин) равни и неделими дружествени дяла, всеки един с номинална стойност EUR 10.00 (десет евро), с обща номинална стойност EUR 56 000 евро (петдесет и шест хиляди евро), представляващи 100% (сто процента) от капитала на Дружеството.
4. Изменя чл. 16, ал. 1, т. 20 от Дружествения акт, като разпоредбата придобива следната редакция: 
чл. 16, ал. 1, т. 20. даване на съгласие за закупуване на ДМА над 5 000 евро;

5. Изменя чл. 26 и чл. 28, ал. 2 от Дружествения акт, като думата „лева“ се заменя с „евро“.
6. Приема и утвърждава нов Дружествен (учредителен) акт на „Възстановителен център Лъки“ ЕООД – Приложение № 1 към настоящото решение и упълномощава Председателя на Общински съвет Лъки да го подпише. 
7. Възлага на управителя на „Възстановителен център Лъки“ ЕООД - Севда Борисова Кацарова, лично или чрез упълномощено лице да извърши необходимите правни и фактически действия за вписване на приетите с настоящото решение промени по партидата на дружеството с ЕИК: 000613163 в Търговски регистър и регистър на ЮЛНЦ към Агенцията по вписванията.
Приложение: Приложение № 1 - Дружествен (Учредителен) акт на „Възстановителен център Лъки“ ЕООД;

С уважение:

Марияна Паракосова

Председател на Общински съвет Лъки
